РЕПУБЛИКА СРБИЈА

НАРОДНА СКУПШТИНА

Одбор за одбрану и унутрашње послове

05 Број: 06-2/75-24

24. јул 2024. године

Б е о г р а д

ЗАПИСНИК

ЧЕТВРТЕ СЕДНИЦЕ ОДБОРА ЗА ОДБРАНУ И УНУТРАШЊЕ ПОСЛОВЕ,

ОДРЖАНЕ 19. ЈУЛА 2024. ГОДИНЕ

Седница је почела у 9,00 часова.

Седници је, сагласно члану 70. став 1. алинеја прва Пословника Народне скупштине, председавао мр Милован Дрецун, председник Одбора.

Седници су присуствовали чланови Одбора: проф. др Зоран Драгишић, Дарко Јовановић, Милица Николић, Томислав Јанковић, Јасмина Обрадовић, Биљана Пантић Пиља, Марија Јевђић, Драган М. Марковић, Александар Павић, Ђорђо Ђорђић и Богдан Радовановић.

Седници су присуствовали заменици чланова Одбора: Горан Спасојевић, заменик присутног члана Дарка Јовановића, Славица Радовановић, заменик одсутног члана Мирослава Алексића и Стефан Јањић, заменик одсутног члана Здравка Поноша.

Седници нису присуствовали чланови Одбора: др Душан Бајатовић, проф. др Митар Ковач и др Милош Јовановић.

Седници су присуствовали представници Министарства одбране: Предраг Бандић, в.д. помоћника министра за политику одбране, пуковник Златко Богосављевић, начелник Одељења за мултилатералну сарадњу Управе за међународну војну сарадњу, и Бојана Николић, руководилац Групе за међународно-правне послове Одељења за планирање међународно-правне послове Управе за међународну војну сарадњу.

Председник Одбора је на основу члана 82. и члана 92. ст 2. и 4. Пословника Народне скупштине поднео предлог да Одбор обави заједнички јединствени претрес о тачкама од 1. до 5. дневног реда, односно о предлозима закона о потврђивању споразума о сарадњи у области одбране са Мађарском, Републиком Казахстан, Републиком Габон, Демократском Републиком Сао Томе и Принсипе и Краљевином Есватини

На предлог председника, Одбор је већином гласова прихватио предлог за спајање расправе.

 Сходно члану 93. став 3. Пословника Народне скупштине, Одбор, је на предлог председника, већином гласова утврдио дневни ред Четврте седнице у целини:

 Д н е в н и р е д:

 - Усвајање записника Прве и Друге седнице Одбора,

 1. Разматрање Предлога закона о потврђивању Споразума између Владе Републике Србије и Владе Мађарске о унапређеној стратешкој сарадњи у области одбране, који је поднела Влада (број 011-1619/24 од 4. јула 2024. године);

 2. Разматрање Предлога закона о потврђивању Споразума између Владе Републике Србије и Владе Републике Казахстан о војнотехничкој сарадњи, који је поднела Влада (број 011-1621/24 од 4. јула 2024. године);

 3. Разматрање Предлога закона о потврђивању Споразума о сарадњи у области одбране између Владе Републике Србије и Владе Републике Габон, који је поднела Влада (број 011-1627/24 од 5. јула 2024. године);

4. Разматрање Предлога закона о потврђивању Споразума између Владе Републике Србије и Владе Демократске Републике Сао Томе и Принсипе о сарадњи у области одбране, који је поднела Влада (број 011-1628/24 од 5. јула 2024. године);

5. Разматрање Предлога закона о потврђивању Споразума између Владе Републике Србије и Владе Краљевине Есватини о сарадњи у области одбране, који је поднела Влада (број 011-1687/24 од 11. јула 2024. године);

6. Разно.

Пре преласка на рад по утврђеном дневном реду, Одбор је једногласно, без примедаба, усвојио записнике Прве и Друге седнице Одбора.

 **Прва, Друга, Трећа, Четврта и Пета тачка дневног реда:** Разматрање Предлога закона о потврђивању Споразума између Владе Републике Србије и Владе Мађарске о унапређеној стратешкој сарадњи у области одбране, Разматрање Предлога закона о потврђивању Споразума између Владе Републике Србије и Владе Републике Казахстан о војнотехничкој сарадњи, Разматрање Предлога закона о потврђивању Споразума о сарадњи у области одбране између Владе Републике Србије и Владе Републике Габон, Разматрање Предлога закона о потврђивању Споразума између Владе Републике Србије и Владе Демократске Републике Сао Томе и Принсипе о сарадњи у области одбране и Разматрање Предлога закона о потврђивању Споразума између Владе Републике Србије и Владе Краљевине Есватини о сарадњи у области одбране.

 Председник Одбора је на почетку дао реч Предрагу Бандићу, в.д. помоћника министра одбране, који је у кратком излагању упознао чланове Одбора са основним разлозима за потписивање наведених међудржавних споразума. Он је нагласио да су сви споразуми чија се ратификација предлаже сачињени у потпуности у складу са националним законодавством Републике Србије, а посебно Бечком конвенцијом о уговорном праву, као и да ови споразуми не утичу на права и обавезе из међуародних уговора које је Република Србија претходно закључила са другим државама или међународним организацијама. На крају је изразио уверење да ће ови споразуми веома позитивно утицати на даљи развој пријатељских односа и узајамног поштовања са Мађарском, Казахстаном, Габоном, ДР Сао Томе и Принсипе и Краљевином Есватини, што ће допринети јачању угледа Републике Србије у тим државама.

Пошто се нико од присутних није јавио за реч, председник Одбора је закључио дискусију, а потом се прешло на гласање о свакој од тачака дневног реда понаособ.

Одбор је, на предлог председника, већином гласова (10 „за“, 1 „уздржан“, није гласало троје), одлучио да предложи Народној скупштини да прихвати Предлог закона о потврђивању Споразума између Владе Републике Србије и Владе Мађарске о унапређеној стратешкој сарадњи у области одбране.

 За известиоца Одбора на седници Народне скупштине одређена је народна посланица Јасмина Обрадовић.

 Одбор је, на предлог председника, већином гласова (11 „за“, није гласало троје), одлучио да предложи Народној скупштини да прихвати Предлог закона о потврђивању Споразума између Владе Републике Србије и Владе Републике Казахстан о војнотехничкој сарадњи.

 За известиоца Одбора на седници Народне скупштине одређена је народна посланица Јасмина Обрадовић.

 Одбор је, на предлог председника, већином гласова (11 „за“, није гласало троје), одлучио да предложи Народној скупштини да прихвати Предлог закона о потврђивању Споразума о сарадњи у области одбране између Владе Републике Србије и Владе Републике Габон.

 За известиоца Одбора на седници Народне скупштине одређена је народна посланица Јасмина Обрадовић.

 Одбор је, на предлог председника, већином гласова (11 „за“, није гласало троје), одлучио да предложи Народној скупштини да прихвати Предлог закона о потврђивању Споразума између Владе Републике Србије и Владе Демократске Републике Сао Томе и Принсипе о сарадњи у области одбране.

 За известиоца Одбора на седници Народне скупштине одређена је народна посланица Јасмина Обрадовић.

 Одбор је, на предлог председника, већином гласова (11 „за“, није гласало троје), одлучио да предложи Народној скупштини да прихвати Предлог закона о потврђивању Споразума између Владе Републике Србије и Владе Краљевине Есватини о сарадњи у области одбране.

 За известиоца Одбора на седници Народне скупштине одређена је народна посланица Јасмина Обрадовић.

**Шеста тачка дневног реда: Разно**

На предлог председника Одбора, Одбор је једногласно донео закључак да се, у складу са чланом 81. став 4. Пословника Народне скупштине, на свим наредним седницама Одбора за одбрану и унутрашње послове, укључујући и Четврту седницу Одбора, воде стенографске белешке, односно да седнице Одбора буду тонски снимане и да се тонски снимак обрађује.

 Председник Одбора је искористио прилику да обавести чланове Одбора да се Одбор за безбједност Народне скупштине Републике Српске 11. јула 2024. године обратио Одбору и изразио спремност за узајамну сарадњу која би се успоставила путем међусобних посета чланова ова два парламентарна радна тела. Додао је да постоји предлог да се први сусрет реализује у последњој недељи августа или првој недељи септембра.

 Дискусије није било

\*\*\*

Седница је завршена у 9,20 часова.

Саставни део овог записника чини обрађени тонски снимак седнице Одбора.

 СЕКРЕТАР ОДБОРА ПРЕДСЕДНИК ОДБОРА

 Весна Матић Вукашиновић мр Милован Дрецун